
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS BAUDŽIAMOJO PROCESO KODEKSO
93 STRAIPSNIO IR KODEKSO PRIEDO PAKEITIMO ĮSTATYMO PROJEKTO

2016-05-16  Nr. XIIP-4359
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas:
1. Teikiamu projektu keičiamo Lietuvos Respublikos baudžiamojo proceso (toliau – BPK) 93 straipsnio esminė pataisa – šio straipsnio papildymas nauja 3 dalimi, kurios esmė (cituojamas projekto aiškinamasis raštas): „<...> baudžiamojo proceso įstatyme teisėsaugos institucijoms numatyti aiškią ir konkrečia pareigą <...> per kuo trumpiausią laiką Lietuvos bankui fiziškai perduoti galimai netikrus ar suklastotus pinigus (tik eurus) šių objektų ekspertiniam tyrimui atlikti ir tolesniam šių objektų saugojimui užtikrinti.“ Manytina, kad po atitinkamų BPK 93 straipsnio korekcijų, jo turinys netiksliai atitinka straipsnio pavadinimą („Daiktų, turinčių reikšmės nusikalstamai veikai tirti ir nagrinėti, laikymo terminai“). Atsižvelgiant į tai, svarstytina dėl BPK 93 straipsnio pavadinimo koregavimo.
[bookmark: _GoBack]2. Siūlytina apsvarstyti BPK 93 straipsnio 3 dalyje vartojamų abstrakčių terminų („per kuo trumpiausią laiką“ (vartojamas du kartus), „dėl svarbių priežasčių“) konkretizavimo galimybes. Priešingu atveju keltina prielaida dėl galimai sudėtingo atitinkamų nuostatų interpretavimo ir taikymo praktikoje.

